NÁRODNÁ RADA SLOVENSKEJ REPUBLIKY

III. volebné obdobie

**686**

Vládny návrh

**zákon**

**z ........... 2004,**

**ktorým sa mení a dopĺňa zákon č. 331/2003 Z. z. o voľbách do Európskeho parlamentu v znení zákona č. 515/2003 Z. z.**

Národná rada Slovenskej republiky sa uzniesla na tomto zákone :

**Čl. I**

Zákon č. 331/2003 Z. z. o voľbách do Európskeho parlamentu v znení zákona č. 515/2003 Z. z. sa mení a dopĺňa takto :

**1.** Poznámka pod čiarou k odkazu 11 znie:

„11) § 250za Občianskeho súdneho poriadku.“.

**2.** Za § 36 sa vkladajú § 36a až 36g, ktoré vrátane spoločného nadpisu znejú :

**„Preskúmanie zákonnosti a výsledku volieb**

**§ 36a**

Najvyšší súd Slovenskej republiky rozhoduje o návrhoch na preskúmanie

1. zákonnosti volieb do Európskeho parlamentu alebo
2. výsledku volieb do Európskeho parlamentu.

**§ 36b**

(1) Politická strana alebo koalícia, ktorá sa na voľbách zúčastnila alebo volič zapísaný do zoznamu voličov pre voľby do Európskeho parlamentu (ďalej len „navrhovateľ“) sa môže návrhom domáhať na Najvyššom súde Slovenskej republiky vyslovenia neplatnosti volieb, vyslovenia neplatnosti hlasovania alebo vyslovenia neplatnosti voľby kandidáta.

(2) Návrh sa podáva písomne do desiatich dní po uverejnení výsledku volieb Najvyššiemu súdu Slovenskej republiky.

(3) Návrh musí obsahovať akej veci sa týka, kto ho podáva, proti komu návrh smeruje, akého rozhodnutia sa navrhovateľ domáha, odôvodnenie návrhu a navrhované dôkazy.

**§ 36c**

Účastníkmi konania sú navrhovateľ a politické strany a koalície, ktoré vo voľbách získali zastúpenie v Európskom parlamente. V konaní o neplatnosti voľby kandidáta je účastníkom konania len navrhovateľ a ten ktorého voľba bola napadnutá.

**§ 36d**

(1) Najvyšší súd Slovenskej republiky môže

a) vyhlásiť voľby za neplatné,

b) zrušiť napadnutý výsledok volieb,

c) zrušiť rozhodnutie volebnej komisie a vyhlásiť za zvoleného toho, kto bol riadne zvolený alebo

d) návrh zamietnuť.

(2) Ak Najvyšší súd Slovenskej republiky preskúmava rozhodnutie o vyhlásení výsledkov volieb môže návrh zamietnuť alebo rozhodnutie o vyhlásení výsledkov volieb zrušiť.

(3) Najvyšší súd Slovenskej republiky rozhodne uznesením v senáte do desiatich dní od podania návrhu.

(4) Proti uzneseniu nie je prípustný opravný prostriedok.

**§ 36e**

Uznesenie, ktorým sa rozhodlo vo veci, doručí Najvyšší súd Slovenskej republiky bezodkladne účastníkom konania, Národnej rade Slovenskej republiky, Ministerstvu vnútra Slovenskej republiky a zároveň ho vyvesí na úradnej tabuli Najvyššieho súdu Slovenskej republiky.

**§ 36f**

Ak tento zákon neustanovuje inak, na konanie podľa § 36a až 36e sa primerane použijú ustanovenia piatej časti druhej hlavy Občianskeho súdneho poriadku.

**§ 36g**

**Nové voľby**

Predseda Národnej rady Slovenskej republiky vyhlási nové voľby podľa tohto zákona do 30 dní od doručenia uznesenia Najvyššieho súdu Slovenskej republiky, ktorým bola vyslovená neplatnosť volieb do Európskeho parlamentu.“.

**Čl. II**

Tento zákon nadobúda účinnosť 1. júna 2004.